ታላቁ ሩጫ በኢትዮጵያ
ታላቁ ሩጫ በኢትዮጵያ በየዓመቱ ህዳር ላይ ለሚካሄደው የ10 ኪሎ ሜትር ሩጫ ውድድር ከተለዩ ቦታዎች የሚመጡ አትሌቶችን መዝግቦ ከተመዘገቡት ውስጥ በእጣ ለይቶ ውድድሩ ላይ ሲያሳትፍ እንደነበር ይታወቃል፡፡ በዚህ ዓመት ግን የሚቀጥለውን ምርጥ አትሌት ለማውጣት ለመጀመሪያ ጊዜ ለአትሌቶቹ ከታላቁ ሩጫ በፊት የሚካሄድ የማጣሪያ ውድድር አዘጋጅቷል፡፡ የአትሌቶች ማጣሪያ ውድድርም ነገ በኢትዮጵያ ወጣቶች ስፖርት አካዳሚ ከጠዋቱ 1፡00 ጀምሮ ይካሄዳል፡፡ የሴካፋ ሴቶች ዋንጫ የሴካፋ ሴቶች ዋንጫ በታንዛኒያ አስተናጋጅነት በህዳር ወር ይደረጋል። አዘጋጆቹም የምድብ ድልድሉን ይፋ አድርገዋል። በዚህም መሰረት በምድብ ‹‹ሀ›› ታንዛኒያ፣ ብሩንዲ፣ ዛንዚባር እና ደቡብ ሱዳን ተደልድለዋል፡፡ በምድብ ‹‹ለ›› ኬንያ፣ ዩጋንዳ፣ ኢትዮጵያና ጅቡቲ ይገናኛሉ:: ውድድሩ ከኅዳር 4-13 ድረስ በቻማዚ ስታዲየም የሚደረግ ሲሆን ዓርብ ኅዳር 5 ቀን 2012 ዓም ኢትዮጵያ የመጀሪያውን ጨዋታ ከኬንያ ጋር ታደርጋለች፡፡ የኢትዮጵያ ሴት ብሔራዊ ቡድን ከበጀት ጋር ተያይዞ ወደ ውድድሩ ሊያቀና እንደማይችል እየተገለፀ ቢሆንም ሉሲዎቹ የአንድ ሳምንት ዝግጅት አድርገው ወደ ታንዛኒያ ሊያቀኑ እንደሚችሉ መረጃዎች እየወጡ ይገኛሉ፡፡የቤሩት ማራቶን ተራዘመ በዓለም አትሌቲክስ የብር ደረጃ የተሰጠው የቤሩት ማራቶን በአገሪቱ ያለውን ፖለቲካዊ አለመረጋጋት ተከትሎ መራዘሙ ታውቋል:: ባለፉት አስራ ስድስት ዓመታት ሲካሄድ የቆየው ይህ ውድድር የአገሪቱን ዜጎችና ሌሎች የዓለማችን አትሌቶችን በማነቃቃትና የውድድር እድል በመፍጠር ረገድ ትልቅ አስተዋፅኦ አበርክቷል፡፡ ለውድድሩ አሸናፊዎች መቶ ሃምሳ ሺ ዶላር በመክፈልም በዓለማችን ውድ ከሆኑ የጎዳና ላይ ውድድሮች አንዱ መሆን ችሏል፡፡ የውድድሩ ፕሬዚዳንት ሜይ ኤልካሊ ትናንት እንደገለፁት ውድድሩ የሚካሄድበት ቀን በውል ባይታወቅም አዘጋጆቹ በቅርብ ጊዜ ውስጥ ለማካሄድ እየሰሩ ይገኛሉ፡፡ ሲቲ ካፑ ጦሩን ከፈረሰኞቹ
አገናኝቷል የአዲስ አበባ ከተማ ዋንጫ የምድብ ድልድል ከትናንት በስቲያ ይፋ ተደርጓል:: በ8 ክለቦች መካከል የዕጣ አወጣጡ ሥነሥርዓት ተካሂዶ በምድብ «ሀ»ቅዱስ ጊዮርጊስ ፣ባህር ዳር ከተማ ፣ወልቂጤ ከተማና መከላከያ ተደልድለዋል። በምድብ «ለ» ደግሞ ኢትዮጵያ ቡና ፣ኢትዮ ኤሌክትሪክ ፣ወልዋሎ አዲግራት ዩኒቨርሲቲ እንዲሁም ሰበታ ከተማ ተደልድለዋል። በመክፈቻ ጨዋታ ጥቅምት 22 ቀን ከምድብ ‹‹ሀ›› ባህርዳር ከነማ ከወልቂጤ ከነማ በ8 ሰዓት ፣ ቅዱስጊዮርጊስ ከመከላከያ በ10 ሰዓት በአዲስ አበባ ስታዲየም እንደሚገናኙ ታውቋል፡፡ ጥቅምት 24 ቀን ኢትዮጵያ ቡና ከሰበታ ከነማ ፣ ኢትዮጵያ ኤሌትሪክ ከወልዋሎ አዲግራት ዩኒቨርስቲ ጨዋታቸውን እንደሚያደርጉ ለማወቅ ተችሏል።አዲስ
ዘመን
ጥቅምት 15/2012